Twee wat vrou se keel tydens roof oopsny, sit lankArgieffoto Eric Ntabazalila, woordvoerder van die Nasionale Vervolgingsgesag (NVG), het gesê Joseph Motlomelo en Lionel Kennedy is effektief tot 21 jaar tronkstraf elk gevonnis. Die twee is tot vyf jaar tronkstraf gevonnis op aanklag van huisroof, 15 jaar vir roof met verswarende omstandighede en tien jaar vir poging tot moord. Van die vonnisse sal gelyklopend uitgedien word. Aneen Barnard (58) is op 18 Augustus 2014 wreed aangeval in haar huis in Grootbrakrivier. Motlomelo, wat voorheen vir die Barnard-gesin gewerk het, het by Barnard se huis opgedaag en gesê hy is weer op soek na werk. Barnard was alleen tuis aangesien haar man by die werk was. Terwyl Barnard met Motlemelo staan en praat het, het Kennedy by die huis ingebreek, Barnard oorweldig en gedwing om die voordeur oop te sluit. Motlomelo en Kennedy het hierna kontant van R135 000, ŉ skootrekenaar, twee selfone en juweliersware gesteel. Barnard is erg aangerand tydens die rooftog. Sy is so hard gewurg dat sy haar bewussyn verloor het. Sy het later in ŉ plas bloed wakker geword. Haar keel was oopgekloof en sy kon nie sien nie. Sy het na die telefoon gekruip en haar man gebel. Sy is na ŉ hospitaal geneem waar ŉ noodoperasie gedoen is. Haar keel is sowat 13 cm oopgekloof en sy het permanent gevoel in haar keel en een skouer verloor. Barnard het haar aanvallers aan die polisie uitgewys en hulle is kort ná die aanval in hegtenis geneem. Die NVG het die vonnis verwelkom.